b'\n_START_ARTICLE_\nVini\xc4\x8darji\n_START_SECTION_\n1. dejanje\n_START_PARAGRAPH_\n\xc5\xbdupan se zahvaljuje Lahu, da je zgradil hiralnico, a za Laha je to le reklama, pod videzom dobrotnika skriva brutalnega cinika. Tajnici Klemi, ki jo je bil naredil za svojo ljubico, se gnusi, s sinom sta v sporu, vini\xc4\x8darje goljufa pri pla\xc4\x8dilu. Ti se upirajo, a jih s pomo\xc4\x8djo An\xc5\xbeurja zlahka razcepi in zmede. Le Lenart in \xc5\xa1e nekaj mlaj\xc5\xa1ih se mu ne uklonijo, zato so mu trn v peti, navajen je, da se ga vsi boje.\n_START_SECTION_\n2. dejanje\n_START_PARAGRAPH_\nAndro je v dru\xc5\xbeini osamljen, o\xc4\x8de in sestra ga zani\xc4\x8dujeta, on zani\xc4\x8duje njiju. Klema se ga sprva boji, kasneje, ko spozna njegovo bole\xc4\x8dino, mu je naklonjena. Andro sovra\xc5\xbei o\xc4\x8detovo ravnanje z vini\xc4\x8darji, \xc5\xa1e posebej pa mu zameri trpljenje svoje umrle matere. Je ponosen in delaven, o\xc4\x8de ga kljub nasilju ne more zlomiti.\n_START_SECTION_\n3. dejanje\n_START_PARAGRAPH_\nLjuba, povr\xc5\xa1na in u\xc5\xbeitkom vdana \xc5\xbeenska, se z zaro\xc4\x8dencem odpravlja k morju. Lah naro\xc4\x8di k sebi lepo Tuniko in ji ponuja slu\xc5\xbebo, kajti dekle mu je mo\xc4\x8dno v\xc5\xa1e\xc4\x8d. Da bi la\xc5\xbeje izpeljal svoje na\xc4\x8drte, se s Slokanom dogovori za gostijo, s katero bo proslavil dobro kup\xc4\x8dijo. An\xc5\xbeur Lahu pove, da Lenart \xc5\xa1\xc4\x8duva vini\xc4\x8darje k uporu, pri tem da ga podpira Andro, celo na vini\xc4\x8darskem zborovanju da je govoril. An\xc5\xbeur je ve\xc4\x8dini obljubil denarja in jih tako pridobil za Laha. Ta mu naro\xc4\x8di, naj vini\xc4\x8darje povabi na gostijo, seveda s h\xc4\x8derami. Andro se v svoji osamljenosti zate\xc4\x8de h Klemi, ki mu sku\xc5\xa1a vliti \xc4\x8dim ve\xc4\x8d poguma; pridru\xc5\xbei se jim Lenart, ki i\xc5\xa1\xc4\x8de sestro. Zaloti jih Lah, poka\xc5\xbee Lenartu vrata, njemu in sinu grozi s palico, a si le ne upa udariti.\n_START_SECTION_\n4. dejanje\n_START_PARAGRAPH_\nO\xc4\x8de in sin se sku\xc5\xa1ata pogovoriti, a sta hitro vsaksebi, saj sta njuni poti povsem nasprotni: Andro je na strani izkori\xc5\xa1\xc4\x8danih, Lahu je izkori\xc5\xa1\xc4\x8danje pot do uspeha in mo\xc4\x8di. Sinu o\xc4\x8dita, da je prerok za novi svet, da rovari zoper njega, nazadnje ga soo\xc4\x8di z An\xc5\xbeurjem. Andro obema napove dan sodbe. Boril se bo do konca na strani tistih, ki jih spreminjata v su\xc5\xbenje. V sredo konflikta pade \xc5\xa1e Lenart, besen raztrga ruto, ki jo je bil Lah podaril tuniki, in ko se Lah spravi nanj s palico, palico zlomi in ponosno odide. Andro stopi na Lenartovo stran zoper o\xc4\x8deta, kar tega tako razka\xc4\x8di, da sina oklofuta. Klema se po\xc5\xbeene vmes in ju lo\xc4\x8di, a prepad med o\xc4\x8detom in sinom se \xc5\xa1e poglobi.\n_START_SECTION_\n5. dejanje\n_START_PARAGRAPH_\nVini\xc4\x8darji po\xc5\xbeeljivo spremljajo priprave na gostijo, \xc5\xbeenske opravljajo Lahovo h\xc4\x8der, ki je menda u\xc5\xa1la surovemu \xc5\xbeeninu, Hana deli cini\xc4\x8dne nasvete mlaj\xc5\xa1im, kako naj o\xc5\xbeemajo gospodo, da bodo iztisnile \xc4\x8dim ve\xc4\x8d. Pride Lah, odlo\xc4\x8den, da spet vzpostavi ugled, ki mu ga je Lenartovo dejanje mo\xc4\x8dno omajalo: An\xc5\xbeurju uka\xc5\xbee, da mora priti na gostijo Grani\xc4\x8d s Tuniko; pred njiju bo poni\xc5\xbeal Lenarta, vsem pokazal svojo mo\xc4\x8d. Nato izpla\xc4\x8da delavce in jih nagovori, naj se uprejo hujska\xc4\x8dem, kar oni v svojem hlap\xc4\x8devstvu sprejmejo. Gostje prihajajo, zabava ubira razbrzdana pota, ko An\xc5\xbeur pripelje Tuniko. Lah sku\xc5\xa1a na silo premagati njen strah, jo objema, tedaj plane v sobo Klema in Lenartu zunaj zakli\xc4\x8de, da je Tunika tu. Lenart se sku\xc5\xa1a prebiti do nje, a ga hlap\xc4\x8devski vini\xc4\x8darji pobijejo do smrti. Ogor\xc4\x8deni Andro si pribori vstop v sobo, obto\xc5\xbei o\xc4\x8deta in An\xc5\xbeurja, da sta morilca, in ko An\xc5\xbeur potegne pi\xc5\xa1tolo, mu jo iztrga in ga ustreli. Klema vr\xc5\xbee Lahu v obraz, da je sicer zmagal, toda s krvavimi rokami. Lah je strt, uni\xc4\x8den, v njem se kon\xc4\x8dno uveljavi trpe\xc4\x8di o\xc4\x8de.'